Document ID: 31993L0026

ΟΔΗΓΙΑ 93/26/ΕΟΚ ΤΗΣ ΕΠΙΤΡΟΠΗΣ της 4ης Ιουνίου 1993 περί τροποποιήσεως της οδηγίας 82/471/ΕΟΚ του Συμβουλίου σχετικά με ορισμένα προϊόντα που χρησιμοποιούνται στη διατροφή των ζώων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 82/471/ΕΟΚ του Συμβουλίου της 30ής Ιουνίου 1982 σχετικά με ορισμένα προϊόντα που χρησιμοποιούνται στις ζωοτροφές (1), όπως τροποποιήθηκε τελευταία από την οδηγία 90/654/ΕΟΚ (2), και ιδίως το άρθρο 6,
Εκτιμώντας:
ότι στην οδηγία 82/471/ΕΟΚ προβλέπεται ότι το παράρτημά της πρέπει διαρκώς να προσαρμόζεται προς την εξέλιξη των επιστημονικών και τεχνικών γνώσεων-
ότι κρίθηκε αναγκαίο να τροποποιηθούν οι διατάξεις οι σχετικές με την επί της ετικέτας των σύνθετων ζωοτροφών αναγραφή των προϊόντων του παραρτήματος που ανήκουν στην ομάδα των υδροξυαναλόγων των αμινοξέων-
ότι μια καινούρια τεχνική αποτρέπει τη διάσπαση των αμινοξέων στο πρώτο στομάχι των γαλακτοπαραγωγών αγελάδων με αποτέλεσμα να αυξάνεται ο χρόνος παραμονής των θρεπτικών αυτών συστατικών στο έντερο- ότι η χρησιμοποίηση των προστατευόμενων αμινοξέων αποδείχθηκε ιδιαιτέρως ωφέλιμη για τις γαλακτοπαραγωγούς αγελάδες και ότι πρέπει, συνεπώς, να επιτραπεί η χρησιμοποίησή τους στις ζωοτροφές-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα της οδηγίας 82/471/ΕΟΚ τροποποιείται σύμφωνα με το παράρτημα της παρούσας οδηγίας.
Άρθρο 2
Το αργότερο μέχρι τις 31 Μαρτίου 1994, τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις τις αναγκαίες για συμμόρφωση προς την παρούσα οδηγία και ενημερώνουν αμέσως την Επιτροπή σχετικά.
Στις ως άνω εγκρινόμενες διατάξεις, προστίθεται παραπομπή στην παρούσα οδηγία ή επισυνάπτεται σχετική παραπομπή κατά την επίσημη δημοσίευσή τους. Τα σχετικά με την παραπομπή αυτή θεσπίζονται από τα κράτη μέλη.
Άρθρο 3
Η παρούσα οδηγία απευθύνεται προς τα κράτη μέλη.
Βρυξέλλες, 4 Ιουνίου 1993.

Labels: 3
1
6